CELEX: E2015P0014
Language: el
Date: 2015-06-05 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Norges Høyesterett με ημερομηνία 5 Ιουνίου 2015 στην υπόθεση Holship Norge AS κατά Norsk Transportarbeiderforbund (Υπόθεση E-14/15)

25.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/10
            
         Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Norges Høyesterett με ημερομηνία 5 Ιουνίου 2015 στην υπόθεση Holship Norge AS κατά Norsk Transportarbeiderforbund
   (Υπόθεση E-14/15)
   (2016/C 73/06)
   Με επιστολή της 5ης Ιουνίου 2015 το Norges Høyesterett (το Ανώτατο Δικαστήριο της Νορβηγίας), υπέβαλε αίτηση στο Δικαστήριο ΕΖΕΣ, η οποία ελήφθη από τη Γραμματεία του Δικαστηρίου στις 5 Ιουνίου 2015, για την έκδοση συμβουλευτικής γνώμης στην υπόθεση Holship Norge AS κατά Norsk Transportarbeiderforbund, σχετικά με τα ακόλουθα ερωτήματα:
   A   Σχετικά με το δίκαιο περί ανταγωνισμού:
   
   
            
               A.1
            
            
               Καλύπτει η εξαίρεση από τους κανόνες ανταγωνισμού της συμφωνίας ΕΟΧ που εφαρμόζεται σε συλλογικές συμβάσεις, όπως περιγράφεται η εν λόγω εξαίρεση, μεταξύ άλλων, στη συμβουλευτική γνώμη του Δικαστηρίου ΕΖΕΣ στην υπόθεση E-8/00, Landsorganisasjonen i Norge και NKF, Συλλογή αποφάσεων του Δικαστηρίου ΕΖΕΣ [2002] σ. 114, τη χρήση εμπορικού αποκλεισμού κατά ενός χρήστη λιμένα προκειμένου να επιτευχθεί αποδοχή συλλογικής σύμβασης, όταν η εν λόγω αποδοχή σημαίνει ότι ο χρήστης λιμένα οφείλει να επιλέξει την αγορά υπηρεσιών εκφόρτωσης και φόρτωσης από χωριστή διοικητική υπηρεσία, όπως περιγράφεται στις σκέψεις 7 και 10 έως 14 ανωτέρω, αντί να χρησιμοποιήσει τους δικούς του υπαλλήλους για τις ίδιες εργασίες;
            
         
            
               A.2
            
            
               Αν όχι, πρέπει το εν λόγω σύστημα να αξιολογηθεί βάσει του άρθρου 53 ή του άρθρου 54 της συμφωνίας ΕΟΧ;
            
         
            
               A.3
            
            
               Στην υπόθεση αυτή, η ύπαρξη πανομοιότυπου ή αντίστοιχου συστήματος σε άλλους λιμένες πρέπει να ληφθεί υπόψη κατά την αξιολόγηση του κατά πόσον υπάρχουν αισθητές επιπτώσεις στο διασυνοριακό εμπόριο εντός του ΕΟΧ;
            
         B   Σχετικά με την ελευθερία εγκατάστασης:
   
   
            
               B.1
            
            
               Συνιστά περιορισμό της ελευθερίας εγκατάστασης, σύμφωνα με το άρθρο 31 της συμφωνίας ΕΟΧ για μια συνδικαλιστική οργάνωση να χρησιμοποιεί εμπορικό αποκλεισμό προκειμένου να επιτευχθεί αποδοχή μιας συλλογικής σύμβασης από επιχείρηση της οποίας η μητρική εταιρεία είναι εγκατεστημένη σε άλλο κράτος του ΕΟΧ, όταν η συλλογική σύμβαση προϋποθέτει ότι η επιχείρηση οφείλει να επιλέξει την αγορά υπηρεσιών φόρτωσης και εκφόρτωσης από χωριστή διοικητική υπηρεσία με τα χαρακτηριστικά που περιγράφονται στις σκέψεις 10 έως 14 ανωτέρω, αντί να χρησιμοποιεί δικούς της υπαλλήλους για τις εργασίες αυτές;
            
         
            
               B.2
            
            
               Θα έχει σημασία για την αξιολόγηση του κατά πόσον υφίσταται περιορισμός, αν οι ανάγκες της επιχείρησης σε υπηρεσίες εκφόρτωσης και φόρτωσης αποδείχθηκαν πολύ περιορισμένες και/ή σποραδικές;
            
         
            
               B.3
            
            
               Εάν υφίσταται περιορισμός: Έχει σημασία για την αξιολόγηση του κατά πόσον ο περιορισμός είναι νόμιμος ή όχι, το ότι η επιχείρηση, σε σχέση με τους δικούς της λιμενεργάτες, εφαρμόζει άλλη συλλογική σύμβαση που αποτέλεσε αντικείμενο διαπραγμάτευσης μεταξύ των κοινωνικών εταίρων στο κράτος όπου βρίσκεται ο λιμένας, όταν η εν λόγω συλλογική σύμβαση αφορά θέματα άλλα από τις εργασίες εκφόρτωσης και φόρτωσης;